Amirudin Shari

**Amirudin bin Shari** (; lahir 8 Februari 1980) ialah seorang ahli politik Malaysia yang telah berkhidmat sebagai Menteri Besar Selangor ke-16 sejak Jun 2018, Ahli Dewan Undangan Negeri Selangor (ADUN) bagi Sungai Tua sejak Mei 2018 dan Ahli Parlimen Malaysia (AP) bagi kawasan Gombak sejak November 2022. Beliau pernah menjadi Ahli Majlis Mesyuarat Kerajaan Negeri Selangor (EXCO) dalam pentadbiran negeri di bawah Pakatan Rakyat (PR) dan Pakatan Harapan (PH) di bawah Menteri Besar terdahulu Mohamed Azmin Ali dari September 2014 hingga pelantikannya sebagai Menteri Besar pada Jun 2018 serta ADUN bagi Batu Caves dari Mac 2008 hingga Mei 2018. Beliau ialah ahli Parti Keadilan Rakyat (PKR), sebuah parti komponen dalam gabungan PH dan dahulu PR. Beliau juga telah dilantik sebagai Naib Presiden PKR sejak Julai 2022 dan Pengerusi Negeri PH Selangor sejak Mac 2020 serta Pengerusi PH Pahang dari September 2022 hingga Ogos 2024.

Beliau pernah menjadi pengurus pasukan bola sepak Selangor F.C., dan telah membawa pasukan ke dua perlawanan akhir Piala Malaysia berturut-turut, pada tahun 2015 dan 2016. Misi ke-33 yang terkenal untuk menjuarai Piala Malaysia berjaya dilaksanakan pada tahun 2015 di bawah kepimpinannya. Selangor juga muncul juara Sukma 2016 di bawah Amirudin.

Pada awal penglibatannya dalam aktivisme sosial dan politik, Amirudin giat memperjuangkan isu-isu demokrasi, kebudayaan, dan pelajar. Sesi perbincangan terbuka sering diadakan bersama Komuniti Seni Jalan Telawi (KSJT) dengan matlamat memartabatkan seni dan budaya.

## Latar belakang peribadi
Beliau dibesarkan di Pontian, Johor. Beliau menerima pendidikan menengah di Sekolah Menengah Benut, Pontian, sebelum melanjutkan pelajaran ke Universiti Putra Malaysia dan berjaya menamatkan pengajian dengan ijazah sarjana muda dalam bidang Sains Sosial. Semasa di kampus, beliau aktif dalam aktivisme pelajar dan dikenali sebagai pendebat yang berbakat.

Selepas tamat pengajian, Amirudin berkhidmat sebagai penyelaras program di Institut Kajian Dasar (IKD), sebuah organisasi bukan kerajaan (NGO) yang memperjuangkan pemulihan budaya dan pembinaan masyarakat sivil.

Sepanjang kerjayanya di IKD, Amirudin terlibat dalam penyediaan dan penyeliaan program kesedaran sosial termasuk berkaitan politik. Antara siri program yang dikendalikan beliau ialah Forum Intelektual Awam, Program Tanwiri Islam dan Sekolah Politik – satu inisiatif untuk mendidik anak muda mengenai politik dan demokrasi.

Selain itu, Amirudin turut menjalani latihan khas berkaitan persediaan pilihan raya bertajuk "How to Do a Campaign" anjuran Konrad Adenauer Stiftung yang berlangsung di Berlin dan Munich, Jerman. Pengalaman ini terbukti penting kerana beliau sering diberikan tanggungjawab dalam bidang logistik, komunikasi, dan mobilisasi semasa awal penglibatannya dalam PKR.

Pada Mac 2005, Amirudin berkahwin dengan Masdiana Muhamad. Pasangan ini dikurniakan enam orang anak.

## Kerjaya politik
### Calon Ketua Angkatan Muda Keadilan
Disebabkan penglibatannya yang aktif dalam sayap Pemuda Parti Keadilan Rakyat (PKR) sejak tahun 2004, Amirudin telah dipilih sebagai Timbalan Ketua Bahagian. Pada 4 Januari 2014, beliau mengumumkan pencalonannya bagi jawatan Ketua Angkatan Muda Keadilan (AMK) dalam pemilihan parti, bergandingan bersama Afif Bahardin dalam barisan AMK Baru.

Dalam saingan tiga penjuru itu, kem AMK Baru yang diketuai Amirudin dilihat mendominasi proses pengundian parti dengan kemenangan besar di negeri-negeri kuat Keadilan seperti Selangor dan Sabah, serta memperoleh sokongan yang baik di Pulau Pinang, Kedah, Kelantan dan Perak. Namun begitu, keputusan akhir menunjukkan bahawa Nik Nazmi Nik Ahmad telah memenangi jawatan Ketua AMK. Pemilihan tersebut menjadi titik hitam dalam sejarah AMK apabila beberapa cabang memohon pengiraan semula undi, mengakibatkan kemenangan awal Amirudin bertukar kepada kekalahan selepas peti undi yang telah dimenangi sebelum ini dikira semula.

Sebagai rekod, dalam pemilihan itu juga, jawatan Timbalan Ketua AMK, ketiga-tiga jawatan Naib Ketua AMK dan 16 daripada 20 jawatan Ahli Jawatankuasa AMK Pusat dimenangi oleh wakil daripada barisan AMK Baru.

### Ahli Dewan Undangan Negeri Selangor
Amirudin memenangi pilihan raya pertamanya dalam Pilihan raya umum Malaysia 2008 sebagai calon muda. Beliau membantu gabungan Pakatan Rakyat (PR) yang terdiri daripada Parti Keadilan Rakyat (PKR), Parti Tindakan Demokratik (DAP), dan Parti Islam Se-Malaysia (PAS) menewaskan gabungan Barisan Nasional (BN) buat kali pertama dalam sejarah pilihan raya Selangor. Amirudin berjaya menumbangkan calon pilihan, Mohan Thangarasu daripada Kongres India Malaysia (MIC) dengan majoriti sebanyak 3,639 undi.

Beliau berjaya mengekalkan kedudukannya selepas Pilihan raya umum Malaysia 2013 dengan menewaskan pencabarnya, Rawisandran Narayanan. Pilihan raya tersebut mencatatkan kadar keluar mengundi yang tinggi sebanyak 85.7%, dan Amirudin masih mengekalkan 55.03% undi popular dengan majoriti sebanyak 3,261 undi.

### Pelantikan sebagai Ahli Majlis Mesyuarat Kerajaan Negeri Selangor
Pada September 2014, dengan pelantikan Azmin Ali sebagai Menteri Besar Selangor yang baharu, Amirudin telah dilantik sebagai Ahli Majlis Mesyuarat Kerajaan Negeri (EXCO) yang bertanggungjawab ke atas Pembangunan Belia, Sukan, Budaya dan Keusahawanan, menggantikan Ahmad Yunus Bin Hairi. Sebelum pelantikan rasminya sebagai EXCO Selangor, Amirudin telah pun terlibat secara aktif dalam penggubalan dasar dan program negeri yang berkaitan belia dan sukan. Beliau secara tidak rasmi digelar sebagai Naib Presiden Majlis Mesyuarat Kerajaan Negeri Selangor bersama Ahmad Yunus Hairi dan Jenice Lee. Mereka bersama-sama menubuhkan inisiatif Penggerak Belia Tempatan (PeBT), yang merangka pelbagai program belia di Selangor. Amirudin juga pernah dilantik sebagai Naib Pengerusi Majlis Sukan Negeri Selangor semasa pentadbiran Abdul Khalid Ibrahim sebagai Menteri Besar, memegang jawatan tersebut dari tahun 2008 hingga 2010.

**Pembangunan Belia**

Sebagai wakil belia yang dilantik untuk mewakili Generasi Muda, Amirudin meneruskan usaha memperkasakan golongan tersebut dengan melancarkan Sepuluh Asas Pembangunan Belia Selangor yang mengandungi garis panduan dan hala tuju pembangunan belia secara menyeluruh, dengan penekanan kepada bidang-bidang utama. Beliau juga meneruskan Inisiatif Insentif Perkahwinan Belia yang memberi bantuan kewangan kepada pasangan pengantin baru di Selangor.

Penubuhan Jabatan Pembangunan Belia di bawah Majlis Sukan Negeri Selangor telah memacu pelaksanaan program Generasi Muda secara lebih tersusun. Penggerak Belia Tempatan (PeBT) telah dikemas kini dan kini menampilkan program yang lebih segar dan melibatkan komuniti yang lebih luas. Program-program yang diperkenalkan oleh Amirudin turut menjadi penanda arah baharu, antaranya Selangor International Cybergames yang dianggap antara terbaik di rantau ini. E-Sukan merupakan salah satu agenda utama beliau dalam membina generasi baharu belia dalam dunia interaktif masa kini.

Amirudin turut melancarkan Kempen Selangor Plus sebagai usaha untuk menggalakkan gaya hidup sihat dalam kalangan belia. Sebagai inisiatif awal, Selangor Plus bermula pada tahun 2015 dan berterusan hingga kini untuk mencungkil bakat terbaik belia dalam sukan seperti futsal, bola keranjang, sepak takraw, dan bola jaring.

### Menteri Besar Selangor
Amirudin telah dilantik sebagai Menteri Besar Selangor selepas pelantikan Azmin sebagai menteri persekutuan. Tempoh perkhidmatan Amirudin sebagai Menteri Besar telah menyaksikan beberapa kontroversi. Ini termasuk persoalan yang dibangkitkan mengenai rancangan untuk meroboh dan membina semula Stadium Shah Alam, pemotongan dan pembangunan Hutan Komuniti Shah Alam, serta rancangan untuk melombong sebahagian daripada hutan simpan Bukit Lagong. Isu lain yang turut dibangkitkan adalah di kawasan parlimennya sendiri, di mana beberapa lot tanah telah diberikan daripada rizab Batu Caves.

### Ahli Parlimen Gombak
Pada tahun 2022, Amirudin telah dipilih sebagai Ahli Parlimen bagi kawasan Parlimen Gombak selepas menewaskan bekas mentornya, Azmin Ali.

### Naib Presiden PKR
Dalam pemilihan parti tahun 2022, beliau telah bertanding dan berjaya dipilih sebagai salah seorang Naib Presiden PKR selepas memperoleh 46,075 undi, sekali gus menjadikannya Naib Presiden dengan undian tertinggi dan menduduki kedudukan ketiga tertinggi dalam parti.

## Keputusan pilihan raya

## Anugerah
*  :
**  Penerima Pingat Pertabalan Yang di-Pertuan Agong ke-17 (2024)
*  :
**  Darjah Kebesaran Seri Paduka Mahkota Selangor (S.P.M.S.) – **Dato' Seri** (2019)

## Rujukan